IRPC-BIG ลงนามผลิต “ไนโตรเจน-ออกซิเจน” ป้อนโรงกลั่น มูลค่า 2 พันล้าน
IRPC-BIG ร่วมลงนามผลิตก๊าซไนโตรเจน-ออกซิเจนป้อนโรงกลั่น มูลค่า 2 พันล้านบาท สนับสนุนโครงการผลิตน้ำมันสำเร็จรูปเกรดยูโร 5 และลดก๊าซเรือนกระจก คาดก่อสร้างเสร็จเดือน ต.ค.66
IRPC-BIG ร่วมลงนามผลิตก๊าซไนโตรเจน-ออกซิเจนป้อนโรงกลั่น มูลค่า 2 พันล้านบาท สนับสนุนโครงการผลิตน้ำมันสำเร็จรูปเกรดยูโร 5 และลดก๊าซเรือนกระจก คาดก่อสร้างเสร็จเดือน ต.ค.66
15 ก.ค. 2565

บริษัท ไออาร์พีซี จำกัด (มหาชน) หรือ IRPC และ บริษัท บางกอกอินดัสเทรียลแก๊ส จำกัด หรือ BIG บรรลุข้อตกลงร่วมลงนามในสัญญาการผลิตก๊าซไนโตรเจนและออกซิเจนป้อนโรงกลั่น เพื่อสนับสนุนโครงการผลิตน้ำมันสำเร็จรูปเกรดยูโร 5 กำมะถันต่ำ และลดก๊าซเรือนกระจกจากกระบวนการขนส่งและการผลิต รวมมูลค่าสัญญาเกือบสองพันล้านบาท คาดก่อสร้างแล้วเสร็จในเดือน ต.ค.66
นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ IRPC กล่าวว่า บริษัทเดินหน้าขับเคลื่อนโครงการปรับปรุงประสิทธิภาพโรงกลั่นน้ำมันและปรับปรุงคุณภาพน้ำมันดีเซลให้สอดคล้องตามมาตรฐานยูโร 5 (UCF) ตามนโยบายของรัฐบาลที่กำหนดให้เริ่มจำหน่ายตั้งแต่วันที่ 1 ม.ค. 67 เพื่อลดปัญหามลภาวะ และฝุ่น PM 2.5 และสอดคล้องกับแผนกลยุทธ์และทิศทางการดำเนินธุรกิจของ IRPC ที่มุ่งเน้นการสร้างความเข้มแข็งจากภายใน (Core Uplift) ด้วยการขยายการลงทุนเพื่อเพิ่มขีดความสามารถในการแข่งขันระยะยาวที่พร้อมมุ่งสู่องค์กร Net Zero Emission
สำหรับความร่วมมือในสัญญาการผลิตก๊าซไนโตรเจนและออกซิเจน โดย BIG ซึ่งเป็นผู้นำนวัตกรรมก๊าซอุตสาหกรรมครบวงจรของประเทศไทยที่เริ่มต้นมาพร้อมกับอุตสาหกรรมปิโตรเคมีของประเทศได้มาจัดตั้งโรงแยกอากาศ เพื่อรองรับความต้องการของโครงการ UCF และโครงการอื่นๆ ในอนาคตของ IRPC อันจะช่วยเสริมประสิทธิภาพ สร้างความมั่นคงให้กับระบบสาธารณูปโภค และตอบโจทย์ความต้องการการใช้ก๊าซที่เพิ่มสูงขึ้นของเขตประกอบการอุตสาหกรรม ไออาร์พีซี จ.ระยอง โดยเฉพาะในกระบวนการปรับปรุงคุณภาพน้ำมันดีเซลภายใต้โครงการ UCF ให้สอดคล้องตามมาตรฐานยูโร 5
“โรงผลิตก๊าซไนโตรเจนและออกซิเจนแห่งใหม่นี้ เป็นหัวใจสำคัญในการป้อนก๊าซสาธารณูปโภคหลักในการดำเนินการปรับปรุงประสิทธิภาพโรงกลั่นและคุณภาพน้ำมันดีเซลยูโร 5 ของบริษัท เพื่อลดปัญหามลภาวะและฝุ่นละออง ยกระดับมาตรฐานด้านสิ่งแวดล้อมให้กับประเทศ สอดคล้องกับปณิธานการดำเนินธุรกิจของ IRPC ที่มุ่งมั่นสร้างการเติบโตควบคู่ไปกับการดูแลสังคม ชุมชน และสิ่งแวดล้อมได้อย่างยั่งยืน” นายชวลิต กล่าว
ขณะที่ นายปิยบุตร จารุเพ็ญ กรรมการผู้จัดการ BIG เปิดเผยว่า บริษัทได้ลงนามในสัญญาระยะยาวกับ IRPC เพื่อลงทุนในโครงการโรงแยกอากาศสำหรับผลิตก๊าซไนโตรเจนและออกซิเจนที่ติดตั้งอยู่ในพื้นที่การผลิตของ IRPC เพื่อป้อนให้กับโครงการ UCF ซึ่งมีวงเงินลงทุนทั้งโครงการกว่า 1.3 หมื่นล้านบาท โดยตามแผนจะเปิดดำเนินการเชิงพาณิชย์ได้ภายในเดือน ต.ค.66
สำหรับ IRPC มีโครงการปรับปรุงโรงกลั่นเพื่อผลิตน้ำมันดีเซลที่มีกำมะถันต่ำ (ยูโร 5) ซึ่งตั้งอยู่ในพื้นที่เขตประกอบการอุตสาหกรรมไออาร์พีซี โดยน้ำมันที่ผลิตได้จะสามารถช่วยลดฝุ่น PM 2.5 ที่ถูกปลดปล่อยออกสู่ชั้นบรรยากาศจากการเผาไหม้
“โดย IRPC มีความจำเป็นต้องใช้ก๊าซไนโตรเจนและออกซิเจนในกระบวนการผลิตบีไอจีจึงได้นำเสนอเทคโนโลยีในการผลิตก๊าซอุตสาหกรรมที่บีไอจีมีความเชี่ยวชาญ รวมถึงนวัตกรรมในการเปลี่ยนผ่านด้านพลังงานเพื่อมุ่งสู่พลังงานสะอาด ซึ่งจะเป็นกระบวนการสำคัญที่ผลักดันให้โลกมุ่งสู่เป้าหมาย Net Zero Emission สอดคล้องกับ Purpose ของบีไอจีที่มุ่งเน้นการทำให้โลกมีการใช้พลังงานอย่างมีประสิทธิภาพและยั่งยืนเพื่อลดผลกระทบจากการเปลี่ยนแปลงสภาพภูมิอากาศ” นายปิยบุตร กล่าว 
ทั้งนี้ โครงการโรงแยกอากาศสำหรับผลิตก๊าซไนโตรเจนและออกซิเจนแห่งนี้ ถือเป็นส่วนหนึ่งที่ช่วยลดการปลดปล่อยก๊าซคาร์บอนไดออกไซด์ หรือ CO2 ออกสู่ชั้นบรรยากาศ จึงเป็นการสนับสนุนเป้าหมาย Net Zero Emission ของบีไอจี และ IRPC เนื่องจากการติดตั้งเครื่องจักรและอุปกรณ์ เพื่อผลิตและจำหน่ายก๊าซไนโตรเจนและออกซิเจนที่ใกล้กับจุดใช้งานจะทดแทนการใช้ไนโตรเจนและออกซิเจนเหลวที่จำเป็นต้องพึ่งพิงระบบโลจิสติกส์ด้านการขนส่ง ซึ่งเป็นปัจจัยที่ส่งผลทำให้เกิดการปลดปล่อย CO2 ออกสู่ชั้นบรรยากาศ ดังนั้น แนวทางดังกล่าวนี้จะเป็นการลดการปล่อยก๊าซเรือนกระจกได้อย่างมีประสิทธิภาพ